b'\n_START_ARTICLE_\nBiella (pokrajina)\n_START_SECTION_\nZgodovinske zanimivosti\n_START_PARAGRAPH_\nV zgodnjem dvanajstem stoletju je bila dana\xc5\xa1nja pokrajina Biella sinjorija \xc5\xa1kofije Vercelli. Vsa pokrajina, kot sicer ves Apeninski polotok, je bila v stalnem boju med Gvelfi in gibelini, zato si je hotel \xc5\xa1kof pripraviti zato\xc4\x8di\xc5\xa1\xc4\x8de za slu\xc4\x8daj potrebe. V ta namen si je izbral gri\xc4\x8d nedale\xc4\x8d od mesta Biella, ki je \xc5\xbee tedaj bila obzidano mestece, a se mu ni zdela dovolj varna. Dodelil je ljudem, ki so se hoteli preseliti na gri\xc4\x8d, tri pomembne privilegije: sodi\xc5\xa1\xc4\x8de, klavnico in tedensko tr\xc5\xbei\xc5\xa1\xc4\x8de. Tako je nastala komuna Piazzo [pj\xc3\xa0co] okoli \xc5\xa1kofovega grada, ki je bil povezan z dolino samo preko strmih in ozkih cest, kar je zagotavljalo dolo\xc4\x8deno varnost. \xc5\xa0kofija Vercelli je gospodovala temu utrjenemu naselju do leta 1377, ko se je kanonik mesta Bielle zoperstavil tuji upravi. Podnetil je pravo ljudsko vstajo, med katero je bil grad poru\xc5\xa1en. Nato se je Biella in vsa okolica spontano izro\xc4\x8dila v roke Savojcev. Danes je Piazzo mestna \xc4\x8detrt Bielle'